Cancelarul Austriei, Karl Nehammer, va fi primit, joi, de președintele României, Klaus Iohannis, informează Administrația Prezidențială. Întrevederea are loc la o zi după ce Congresul PPE a adoptat manifestul prin care se solicită aderarea României cu drepturi depline la spațiul Schengen, delegația austriacă renunțând să mai voteze împotrivă.
Președintele Klaus Iohannis va avea, joi, o întrevedere cu Cancelarul Federal al Republicii Austria, Karl Nehammer, la o zi după ce Congresul PPE care se desfășoară la București a votat manifestul prin care se solicită aderarea României cu drepturi depline la spațiul Schengen, deci incluzând și frontierele terestre, nu numai maritime și aeriene.
După ce, inițial, Partidul Popular aflat la putere în Austria a anunțat că va vota împotrivă, miercuri delegația austriacă a renunțat astfel că "blocajul a fost depășit", după cum a anunțat pe contul Facebook eurodeputatul Siegfried Mureșan.
"Surpriză la Congresul Partidului Popular European de la Bucureşti. Delegaţia austriacă nu a mai votat împotriva manifestului electoral al Partidului Popular European care cere aderarea cât mai curând posibil a României la spaţiul Schengen.
Manifestul a fost adoptat în unanimitate. Acest vot arată ca blocajul a fost depăşit şi că, chiar dacă au existat dificultăţi, le vom depăşi şi vom obţine aderarea deplină a României la spaţiul Schengen", a scris Mureșan.
La rândul lui, președintele PNL, Nicolae Ciucă, a scris pe Facebook că manifestul PPE în care se cere aderarea rapidă a României la spațiul european de liberă circulație este "o victorie pentru România".
"O victorie pentru România, la Congresul PPE: manifestul electoral al Partidului Popular European, care cere aderarea cât mai curând posibil a României la Spațiul Schengen, a fost adoptat în unanimitate. Austria nu a mai votat împotrivă.
De la București, astăzi, s-a auzit clar și răspicat în întreaga Europă: România trebuie să intre cu drepturi depline în Spațiul Schengen.
PPE, cea mai puternică familie europeană, adoptă la București manifestul 'Europa noastră, o casă bună și sigură pentru popoarele noastre'", a scris Ciucă.
Pe agenda președinteluui Klaus Iohannis mai figurează întrevederi cu premierul Poloniei, pro-europeanul Donald Tusk, cu premierul Finlandei, Petteri Orpo, cu vicepreședintele Consiliului de Miniștri al Republicii Italiene, ministru al afacerilor externe și cooperării internaționale, Antonio Tajani. Totodată, Iohannis va ține un discurs la Congresul PPE, la Romexpo.